Diari Oficial de la Generalitat Valenciana


Sumari del DOGV 6263, del 10-05-2010 (2010/5235)

RESOLUCIÓ de 4 de maig de 2010, de la Direcció General de Personal, per la qual es convoca procediment de provisió de llocs per a professorat de Religió Catòlica que presta servicis als centres docents públics dependents de la Conselleria d'Educació.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6263

Data del DOGV
:   10-05-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/5235


Data del document
:   04-05-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 4 de maig de 2010, de la Direcció General de Personal, per la qual es convoca procediment de provisió de llocs per a professorat de Religió Catòlica que presta servicis als centres docents públics dependents de la Conselleria d'Educació.
[2010/5235]
L'article 27.3 de la Constitució Espanyola establix el dret que assistix els pares perquè els seus fills reben la formació religiosa i moral que estiga d'acord amb les seues pròpies conviccions, corresponent als poders públics garantir l'exercici del dit dret, d'acord amb els pactes i acords internacionals sobre la matèria i, en particular, la Declaració Universal de Drets Humans en l'article 26.3 de la qual es preveu el dret preferent dels pares a triar el tipus d'educació que caldrà donar als seus fills.
Per mitjà de Reial Decret 2093/1983, de 28 de juliol, van ser traspassats a la Comunitat Valenciana funcions i servicis de l'administració de l'estat en matèria d'educació. L'any 2000 es van ampliar els mitjans adscrits als servicis de l'administració de l'estat traspassats a la Comunitat Valenciana, en matèria de professorat de Religió a través del Reial Decret 282/2000, de 26 de febrer. Finalment, el cost efectiu dels servicis traspassats a la Comunitat Valenciana pel Reial Decret 282/2000, de 25 de febrer, en matèria d'educació (professorat de Religió), es va determinar a través del Reial Decret 1077/2002, de 21 d'octubre.
La Llei Orgànica 2/2006, de 3 de maig, d'Educació, en la seua disposició addicional segona, determina que l'ensenyança de la Religió Catòlica s'ajustarà al que establix l'Acord sobre Ensenyança i Assumptes Culturals subscrit entre la Santa Seu i l'Estat espanyol, atenent la particularitat de l'Església Catòlica, així com que l'ensenyança d'altres religions s'ajustarà al que disposen els respectius acords de cooperació subscrits per l'Estat espanyol amb les restants confessions religioses. En este sentit, el mencionat Acord sobre Ensenyança i Assumptes Culturals subscrit entre la Santa Seu i l'Estat espanyol va disposar en l'article III que l'ensenyança religiosa seria impartida per les persones que, per a cada any escolar, siguen designades per l'autoritat acadèmica entre aquelles que l'ordinari diocesà propose per a exercir esta ensenyança. Així mateix, s'exigix la Declaració Eclesiàstica d'Idoneïtat com a requisit de capacitat per a la contractació del professorat de Religió Catòlica en centres públics, la concessió o, si és el cas, la revocació de la qual ha de ser respectuosa amb els drets fonamentals del treballador, de conformitat amb la jurisprudència del Tribunal Constitucional, arran de la Sentència 38/2007, de 15 de febrer.
D'altra banda, en la disposició addicional tercera, apartat 2, de la Llei Orgànica d'Educació, es determina que els professors que, no pertanyent als cossos de funcionaris docents, impartisquen l'ensenyança de les religions en centres públics ho faran en règim de contractació laboral, de conformitat amb l'Estatut dels Treballadors, amb les respectives administracions competents. En este sentit, diversos aspectes del règim laboral del professorat de Religió Catòlica ja quedaven regulats a través del Conveni sobre el Règim Economicolaboral de les persones que, no pertanyent als cossos de funcionaris docents, estan encarregades de l'ensenyança de la Religió Catòlica en els centres públics d'Educació Infantil, d'Educació Primària i d'Educació Secundària de 26 de febrer de 1999, aprovat mitjançant una Orde del Ministeri de la Presidència de 9 d'abril de 1999.
D'acord amb el que disposa l'article 6 del Reial Decret 696/2007, d'1 de juny, pel qual es regula la relació laboral dels professors de Religió prevista en la disposició addicional tercera de la Llei Orgànica 2/2006, de 3 de maig, d'Educació, este professorat que impartix ensenyança de les religions accedirà al destí de conformitat amb els criteris objectius de valoració que es consideren adequats per l'administració competent, entre els quals caldrà valorar, en tot cas, l'experiència docent com a professor de Religió, de manera preferent en els centres públics i en el mateix nivell educatiu de la plaça a què s'opta; les titulacions acadèmiques, de manera preferent les més afins, pel seu contingut a l'ensenyança de Religió; i els cursos de formació i perfeccionament realitzats que estiguen relacionats amb la didàctica, l'organització escolar o anàlegs, de manera preferent, els més afins pel seu contingut a l'ensenyança de Religió, caldrà respectar, en tot cas, els principis d'igualtat, mèrit, capacitat i publicitat.
D'acord amb el que s'ha exposat, consultats els òrgans de representació dels treballadors i de conformitat amb l'article 11.6 del Decret 118 2007/, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, la Direcció General de Personal acorda convocar el procediment per a la provisió de llocs del col·lectiu de personal laboral de professors de Religió Catòlica dependents de la Conselleria d'Educació.
Bases
Primera. Objecte
La present resolució té com a objecte convocar procediment de provisió de llocs vacants entre el professorat de Religió Catòlica amb contracte laboral indefinit que presta servicis als centres docents públics no universitaris dependents de la Conselleria d'Educació.
Segona. Requisits de participació
2.1. Per a poder participar en este procediment s'hauran de complir els requisits següents:
a) Posseir la condició de personal laboral indefinit com a professor de Religió en centres docents públics no universitaris dependents de la Conselleria d'Educació.
b) Comptar amb proposta favorable que atorga l'ordinari diocesà corresponent al territori on es troben ubicats els llocs als quals s'opte.
2.2. La mobilitat del professorat de Religió Catòlica queda inicialment circumscrita a l'àmbit territorial de la diòcesi on presta servicis, d'acord amb la proposta prèvia favorable de l'ordinari diocesà corresponent per al curs escolar 2009/2010. No obstant això, quan el personal sol·licite llocs ubicats en diòcesi diferent d'aquella al territori de la qual presta servicis haurà d'obtindre també proposta favorable de la diòcesi a què corresponga el lloc que sol·licita.
Als efectes d'esta convocatòria de provisió, les diòcesis on podrà participar el professorat de Religió Catòlica són Orihuela Alacant, Segorbe Castelló, Tortosa i València, respecte d'aquells llocs de treball ubicats al territori de la Comunitat Valenciana.
Tercera. Participants
3.1. Determinació dels destins definitius.
Es consideraran definitius els destins del personal amb contracte laboral indefinit adjudicats fins a l'1 de setembre de 2007, des d'eixa mateixa data.
Els destins no compresos en el paràgraf anterior es consideraran provisionals.
3.2. Participació voluntària.
Podrà participar voluntàriament a les places oferides en esta convocatòria el professorat de Religió amb contracte laboral indefinit que es trobe en alguna de les situacions que s'enuncien a continuació:
a) El professorat de Religió que tinga una relació laboral indefinida i destí definitiu, sempre que en finalitzar el curs escolar 2009/2010 hagen transcorregut, almenys, dos anys des de la presa de possessió de l'últim destí definitiu en centres dependents de la Conselleria d'Educació.
b) El professorat de Religió amb contracte laboral indefinit que es trobe en situació d'excedència forçosa de l'article 46 apartat 1) del Reial Decret Legislatiu 1/1995, de 24 de març, pel qual s'aprova el Text refós de la Llei de l'Estatut dels Treballadors, declarada des de centres actualment dependents de la Conselleria d'Educació, sempre que en finalitzar el curs escolar 2009/2010 hagen transcorregut, almenys, dos anys des de la presa de possessió de l'últim destí en centres dependents de la Conselleria d'Educació.
c) El professorat de Religió que tinga una relació laboral indefinida i es trobe en situació d'excedència voluntària o excedència per cura de cada fill o d'un familiar en els termes de l'article 46 apartats 2) i 3) del Reial Decret Legislatiu 1/1995, de 24 de març, pel qual s'aprova el Text refós de la Llei de l'Estatut dels Treballadors.
Si es tracta del supòsit d'excedència voluntària previst en l'apartat 2) de l'article 46 de l'Estatut dels Treballadors, només podrà participar si en finalitzar el present curs escolar han transcorregut, almenys, quatre mesos des que va passar a esta situació.
d) El professorat de Religió que té una relació laboral indefinida i es troba en situació de suspensió declarada des de centres actualment dependents de la Conselleria d'Educació, sempre que en finalitzar el present curs escolar haja transcorregut el temps de duració de la sanció disciplinària de suspensió. Als efectes previstos en este punt, es considerarà com a data de finalització del curs escolar la del 31 d'agost de 2010.
3.3. Participació forçosa.
Està obligat a participar el professorat de Religió Catòlica que tinga una relació laboral indefinida i es trobe en alguna de les situacions que s'enuncien a continuació:
a) El professorat de Religió que procedisca de la situació d'excedència o suspensió de funcions i haja reingressat al servici actiu i obtingut, en virtut del dit reingrés, un destí amb caràcter provisional en un centre dependent de la Conselleria d'Educació de la Generalitat, amb anterioritat a la data de publicació d'esta convocatòria.
El personal inclòs en el paràgraf anterior, en el cas que no participe en la present convocatòria, o si hi participa no sol·licite suficient nombre de places, se li adjudicarà d'ofici destí definitiu en places del territori de la diòcesi on va tindre el seu últim destí. En el supòsit que no se li adjudique destí definitiu, romandrà en situació de destí provisional en un centre dependent de la Conselleria d'Educació.
b) El professorat de Religió que no tinga destí definitiu, per haver-se amortitzat el lloc de treball del qual era titular o per haver perdut el seu destí per compliment de sentència o resolució de reclamació prèvia a la via laboral.
En el cas que este personal no participe en la present convocatòria, o si hi participa no sol·licite prou nombre de places, se li adjudicarà d'ofici un destí de caràcter definitiu al territori de la diòcesi en què va tindre el seu últim destí. En el supòsit que no se li adjudique destí definitiu, romandrà en situació de destí provisional en un centre dependent de la Conselleria d'Educació.
c) El professorat de Religió que es trobe en la situació de suspensió de funcions amb pèrdua del lloc de destí i que complida la sanció no haja obtingut un reingrés provisional.
El personal procedent de la situació de suspensió de funcions que no haja obtingut reingrés provisional, en el cas de no participar en el procediment, serà declarat en la situació d'excedència voluntària.
En el supòsit de participar i no aconseguir destí dels sol·licitats, se li adjudicarà d'ofici un destí de caràcter definitiu al territori de la diòcesi on va tindre el seu últim destí. En el supòsit de no adjudicar-se-li destí definitiu, romandrà en situació de destí provisional en un centre dependent de la Conselleria d'Educació.
d) El professorat de Religió que mai no haja obtingut destí definitiu.
El personal inclòs en este apartat que no participe, o en el supòsit de participar no sol·licite un nombre suficient de places, se'ls adjudicarà d'ofici destí definitiu al territori de la diòcesi que l'haja proposat. En el cas de no obtindre destí definitiu, quedarà en situació de destí provisional en centres dependents de la Conselleria d'Educació
Quarta. Dret preferent
4.1. El professorat de Religió que tinga la condició de sacerdot o membre dels ordes religiosos podrà fer ús de dret preferent a la localitat o localitats limítrofes on exercisca la seua labor religiosa.
En el cas d'exercir el dret preferent, els concursants estaran obligats a consignar en la seua sol·licitud de peticions tots els centres docents ubicats a la localitat o localitats limítrofes on aspiren a exercir el dret preferent, ordenats per localitat i consignats per orde de preferència. En el cas que ometa algun dels centres de la/les localitat/s on desitgen exercir el dret preferent, l'administració educativa, d'ofici, li consignarà els centres restants de la dita/es localitat/s segons l'orde en què apareixen consignats en els annexos IV i V, corresponents als centres docents, segons nivell educatiu.
4.2. El professorat de Religió que tinga una relació laboral indefinida però no tinga destí definitiu durant el curs 2009-2010, per haver perdut el seu destí definitiu com a conseqüència de l'amortització del lloc, tindrà un dret preferent, per una sola vegada i amb motiu de vacant, a obtindre destí en un lloc de treball de centres docents de la localitat on tenia el seu últim destí definitiu.
En cas d'exercir el dret preferent, els concursants estaran obligats a consignar en la seua sol·licitud de peticions tots els centres docents ubicats a la localitat on aspiren exercir el dret preferent, indicades per orde de preferència. En cas d'ometre algun dels llocs de la localitat on desitge exercir el dret preferent, l'administració educativa, d'ofici, li consignarà els llocs restants de la dita localitat segons l'orde en què apareixen consignats en els annexos IV y V, corresponents als centres docents, segons nivell educatiu.
4.3 Quan concórreguen dos o més concursants amb dret preferent a la mateixa localitat, la prioritat entre estos la determinarà la major puntuació derivada de l'aplicació del barem previst en l'annex II de la present resolució.
4.4 En cas de no obtindre destí quedaran en situació de destí provisional en centres dependents de la Conselleria d'Educació.
Quinta. Sol·licitud
5.1. Els qui desitgen prendre part en esta convocatòria hauran de presentar una instància, d'acord amb model de sol·licitud que figura com annex I a la present resolució. Este model es troba també disponible en la pàgina web de la Conselleria d'Educació (www.edu.gva.es).
5.2. Els participants hauran de consignar en la sol·licitud el nivell educatiu per al qual han sigut proposats i, si és el cas, que exercixen el dret preferent, indicant en este cas la/les localitat/s on aspiren exercir-lo.
5.3. La dita sol·licitud es dirigirà, junt amb la resta de documentació, al director general de Personal de la Conselleria d'Educació, i podrà presentar-se en el registre de la Conselleria d'Educació, o en qualsevol de les oficines a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar sol·licitud en una oficina de correus, es farà en sobre obert, perquè la dita sol·licitud siga datada i segellada abans de certificar-se. Si no és així, no podrà considerar-se com a presentada en eixa data.
5.4. La instància anirà acompanyada de:
a) Full d'autobarem degudament omplit (annex III).
b) Documentació acreditativa dels mèrits consignats en l'annex II a l'efecte de la seua valoració.
c) Proposta favorable per al curs escolar 2010/2011 expedida per l'ordinari/s de la diòcesi/s corresponent/s, quan opte a llocs d'una diòcesi diferent d'aquella que va proposar el concursant.
5.5. A fi de simplificar els tràmits administratius que es veuen obligats a realitzar els participants en la present convocatòria de trasllats i en les successives a convocar, la documentació presentada per estos en la present convocatòria, així com la baremació que els corresponga, serà registrada informàticament a fi d'evitar la seua presentació en futures convocatòries.
5.6. El termini de presentació d'instàncies i documentació per a la convocatòria publicada amb la present resolució, serà de quinze dies naturals a comptar de l'endemà de la publicació d'esta resolució en el Diari Oficial de la Comunitat Valenciana.
5.7. Totes les condicions exigides i mèrits al·legats han de tindre's complits o reconeguts en la data de terminació del termini de presentació d'instàncies, i s'acreditaran documentalment amb la instància de participació.
5.8. Qualsevol dada omesa o consignada erròniament per l'interessat no podrà ser invocada per este als efectes de futures reclamacions, ni considerar per este motiu lesionats els seus interessos i drets
5.9. No seran tinguts en compte els mèrits no invocats en les sol·licituds, ni tampoc aquells que no es justifiquen documentalment durant el termini de presentació d'estes.
5.10. El sol·licitant podrà desistir de la seua sol·licitud en qualsevol moment anterior a la publicació de la resolució definitiva d'admesos i exclosos i de valoració de mèrits.
Sexta. Prioritats
6.1. L'orde de prioritat per a l'adjudicació dels llocs de treball el donarà la puntuació obtinguda segons el barem que figura com a annex a la present resolució.
No obstant això, el personal que haja fet ús del dret preferent alterarà l'orde de prioritat assenyalat en el paràgraf anterior.
6.2. En el cas que es produïsquen empats en el total de les puntuacions, estos es resoldran atenent successivament la superior puntuació en cada un dels apartats del barem conforme a l'orde en què apareixen en este. Si persistix l'empat caldrà ajustar-se a la puntuació obtinguda en els distints subapartats per l'orde igualment en què apareixen en el barem. En ambdós casos, la puntuació que es prenga en consideració en cada apartat no podrà excedir la puntuació màxima establida per a cada un d'estos en el barem, ni en el supòsit dels subapartats la que corresponga com a màxim a l'apartat en què es troben inclosos. Quan en aplicar estos criteris, en algun o alguns dels subapartats s'aconseguisca la màxima puntuació atorgada a l'apartat a què pertany, no es tindrà en consideració les puntuacions de la resta de subapartats. Si és necessari, s'utilitzarà successivament com a últim criteri de desempat l'any en què el professorat de Religió haja ingressat amb caràcter de personal laboral indefinit.
Sèptima. Comissió de Valoració
7.1. Els mèrits seran valorats per una comissió de valoració els components, titulars i suplents de la qual seran nomenats per la Direcció General de Personal. Els suplents podran actuar de manera simultània amb els titulars quan així es considere necessari per raons de rapidesa en la resolució del concurs. Correspon també a la Comissió de Valoració analitzar les reclamacions presentades pels participants i efectuar les propostes sobre estes al director general de Personal. Les organitzacions sindicals amb representació en els comités d'empresa podran participar en les comissions de valoració amb veu però sense vot.
7.2. Els membres de les comissions estaran subjectes a les causes d'abstenció i recusació establides en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Octava. Llistat d'admesos i valoració de mèrits
8.1. La Direcció General de Personal farà pública en els taulers d'anuncis de les direccions territorials d'Educació i en la pàgina web de la Conselleria d'Educació (www.edu.gva.es) la relació d'aspirants admesos i exclosos, per orde alfabètic, amb indicació del nivell educatiu i, si és el cas, les puntuacions obtingudes en cada un dels apartats i subapartats del barem.
Els interessats disposaran d'un termini de 10 dies naturals, a partir de l'endemà de la seua exposició, per a formular les reclamacions que consideren oportunes. Les reclamacions es dirigiran a la Direcció General de Personal i es presentaran en qualsevol dels llocs previstos per a la presentació de sol·licituds en la base quinta, avançant-les per fax al número que es facilitarà amb les resolucions provisionals.
8.2. Les al·legacions formulades contra la resolució provisional seran estimades o desestimades, a proposta de la Comissió de Valoració, per mitjà de la resolució definitiva d'admesos i exclosos i de valoració de mèrits de la Direcció General de Personal, que serà publicada en els taulers d'anuncis de les direccions territorials d'Educació i en la pàgina web de la Conselleria d'Educació (www.edu.gva.es).
Novena. Peticions i adjudicació de destins
9.1. Durant el mes de juliol es procedirà a la petició de destins, per mitjà d'acte telemàtic. El termini per a efectuar la petició serà degudament anunciat en els taulers d'anuncis de les direccions territorials d'Educació i en la pàgina web de la Conselleria d'Educació (www.edu.gva.es).
9.2. A l'efecte d'obtenció d'un lloc, els participants consignaran els codis de centres o localitats i que figuren en els annexos IV i V de la present resolució.
Les peticions poden fer-se a centre concret o localitat, i seran compatibles ambdós modalitats. En este últim cas s'adjudicarà el primer centre de la localitat amb vacant en el mateix orde en què apareixen en els annexos IV i V corresponents de la present resolució, segons nivell educatiu.
A fi de simplificar i facilitar als participants la realització de les seues peticions, els interessats que desitgen sol·licitar tots els centres corresponents a una localitat podran, en compte de realitzar la petició consignant els codis de tots i cada un dels centres per orde de preferència, anotar únicament els codis corresponents a la localitat, i s'entendrà, en este cas, que sol·liciten tots els centres de la localitat de què es tracte en el mateix orde de preferència amb què apareixen publicats en l'annex corresponent de la convocatòria i sempre referits als centres que apareixen en eixe annex.
Si respecte a tots els centres d'una localitat es desitja sol·licitar-ne algun o alguns prioritàriament, estos centres podran consignar-se com a peticions individualitzades per orde de preferència i a continuació consignar el codi corresponent a la localitat, i es consideraran incorporats a les seues peticions la resta de centres en el mateix orde en què apareixen publicats en l'annex corresponent de la convocatòria, segons nivell educatiu.
Quan els codis estiguen incomplets o no es col·loquen les dades en la casella corresponent, es consideraran no inclosos en la petició, i el participant hi perdrà tot el dret.
En el cas que es presente en termini i forma més d'una sol·licitud de peticions, només es tindrà en compte l'última presentada.
Finalitzat el termini de presentació de sol·licituds de peticions, per cap concepte, es podrà alterar la petició, ni encara que es tracte de l'orde de prelació dels llocs sol·licitats.
9.3 La Direcció General de Personal resoldrà tots els dubtes que se susciten en el desenrotllament del que disposa la present resolució, publicarà la relació de vacants que corresponga proveir i adjudicarà provisionalment els destins.
9.4 Els participants podran presentar reclamacions a la resolució provisional de destins corresponent, segons nivell educatiu, en el termini de cinc dies hàbils a partir de la seua publicació en els taulers d'anuncis de les direccions territorials d'Educació i en la pàgina web de la Conselleria d'Educació (www.edu.gva.es), davant de la Direcció General de Personal.
9.5 Considerades les reclamacions a què es referix l'apartat anterior, es procedirà a dictar la resolució per la qual s'aprova l'adjudicació definitiva d'este procediment de provisió. La dita resolució es publicarà en el Diari Oficial de la Comunitat Valenciana, i amb això es considerarà efectuada la notificació, a tots els efectes, per als participants als qui esta afecte.
9.6 La resolució definitiva del procediment d'assignació de llocs podrà ser impugnada de conformitat amb els articles 120 i 125 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 69 del Reial Decret Legislatiu 2/1995, de 2 d'abril, pel qual s'aprova el Text refós de la Llei de Procediment Laboral.
9.7 La resolució definitiva de la convocatòria es comunicarà als ordinaris diocesans.
Desena. Irrenunciabilidad i presa de possessió
10.1 Els llocs adjudicats en la resolució definitiva de la convocatòria seran irrenunciables, llevat que havent participat i obtingut destí en els procediments que puguen convocar-se per les administracions públiques es consigne la renúncia al destí obtingut abans de l'elevació dels nomenaments a definitius.
10.2 Els llocs adjudicats seran de caràcter definitiu, sense perjuí de posteriors modificacions de la jornada de treball i/o centres reflectits en el contracte que hagen de produir-se per raó de la planificació educativa.
10.3 La presa de possessió del nou destí tindrà lloc el primer dia de setembre de 2010, i el cessament en el de procedència, si és el cas, l'últim dia d'agost.
10.4 Els destins obtinguts es confirmaran per les parts contractants per mitjà d'una addenda al contracte de caràcter indefinit subscrit per l'administració educativa i el professor/a de Religió.
Contra la present resolució, de conformitat amb els articles 120 i 125 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i article 69 del Reial Decret Legislatiu 2/1995, de 2 d'abril, pel qual s'aprova el Text refós de la Llei de Procediment Laboral, podrà interposar-se reclamació prèvia a la via judicial laboral, davant del director general de Personal, en el termini d'un mes comptat des de l'endemà de la seua publicació.
València, 4 de maig de 2010.- El director general de Personal: David Barelles Adsuara.